बे बिटिआर गोरोबथानि दफाफोरखौ मावफुंनो जागायनायखौ इउपिपिएल आरो दुलाराइ बर' फरायसा आफादखौ लाफानानै गोबांथार बर' आफाद गौथुम आरो गुबुन हारिनि आफाद गौथुमफोराबो गोसो गोर्बोजों बरायदों आरो बिटिआर गोरोबथानि साफ्रोमबो सागानगिरिफोरजों लोगोसे गाहाय मन्थ्रि नरेन्द्र मदि,मिरु नख'र मन्थ्रि अमित शाह,आसामनि गिबि मन्थ्रि सर्बानन्द सनवाल आरो आसामनि मन्थ्रि ड  ०  हिमन्त बिश्व शर्मानिसिम हामलायथि आरो साबायख'र जासिदों ।शुक्रबारखालि कक्राझाराव इउपिपिएलनि मावखुलियाव खुंनाय मोनसे खौरांगिरि मेलाव इउपिपिएलनि आफादगिरि प्रमद बर'आ बिटिआर गोरोबथानि दफाफोरखौ मावफुंनो सरकारनि जागायजेन्नायखौ गोसो गोर्बोजों बरायनानै फैगौ समफोराव गोरोबथानि गासैबो दफाफोरा आबुङै मावफुंजानानै बिटिआर हालामनि जौगानाय लाबोनो हागोनखौ मिजिंथिनाय फोरमायो ।